इस चाल्ली स्वामी हुंदी कवता च उंदे मना दे उस्सरदे ओह भाव ते अनुभव आएदे न, जेह‌‌‌्ड़े उंदे तपस्वी जीवन च संसारी भोगें आले दुःखें ते खुशिएं शा बिरक्त रेहऐ उंदी अपनी उच्ची कल्पना ते अध्यात्मक जीवन च पैदा हुन्दे हे. ऐसे संयमी तपस्वी अनुशासन च रौने दी चाहना रखनेआलें च परम्परागत ढंग कन्ने ठीक संस्कार भरने आली बानगी दा बी इस कवता च अस रसास्वादन करी सकनेआं. एह् कोई उंदे कवता सिखने दे तजर‌‌्बे करने दी गल्ल नेईं ही. ए.ते लोकें दी भलाई खातर अपना मनोबिनोद आखो जां उंदे आखरी बरें च डिगदे स्वास्थ ते शियल पौंदे शरीर कोलां बखरे अपनी घुना च लगिऐ बिंद राह‌्त लैने जनेइ गल्ल ही. एह‌्दे च ओनें जीवन दे परम लक्श दी प्राप्ती आला बेदान्त मार्ग पकड़ने दे लेई बनेदा घुट प्रेम ते ओहदी प्राप्ती गै प्रगट कीती दी ऐ. जियां उनेंगी अपने जीवन दी लक्श प्राप्ती दे लेई गै इन्नी मती तुल्लोमछी लग्गी दी ही, उंदी कवता बी ह्वाड़ा पेईदा नदी आला लेखा परमसुखें आले समुन्दरा च जाई मिलने लेई एक्क-निष्ठ होइऐ अपनी घुना च ठाठा मार‌्दी जंदी लबदी ऐ.